Juha Tarkkanen
Ura

Tarkkanen on Jäähongan kasvatti ja hän on viettänyt lähes koko junioriuransa Espoossa sittemmin myös Bluesin ja Kiekko-Espoon paidoissa. Kaudella 2010–2011 Tarkkanen oli koko B-nuorten SM-sarjan tehokkain puolustaja tehoilla 8+17=25. Hän voitti Bluesissa kauden päätteeksi B-nuorten Suomenmestaruuden.
Kaudeksi 2012–2013 Tarkkanen siirtyi Helsingin IFK:n A-nuoriin, joiden sisäisen pistepörssin hän voitti pelipaikastaan huolimatta tehoilla 11+22=33. Tarkkanen voitti koko A-nuorten SM-liigan puolustajien maalipörssin ja sijoittui puolustajien pistepörssissä toiseksi edellään vain Kärppien Janne Pälve. Hän edusti HIFK:ta kauden aikana myös Junior Club World Cupissa.
Tarkkanen nostettiin HIFK:n SM-liigarinkiin kaudeksi 2013–2014. Hän teki liigadebyyttinsä kauden toisessa ottelussa 15. syyskuuta 2013 vieraissa paikallisvastustaja Jokereita vastaan. Kaikkiaan Tarkkanen pelasi kauden aikana kuusi SM-liigaottelua. Hän edusti HIFK:ta yhtä monessa ottelussa myös European Trophyssa. Tarkkanen pelasi suurimman osan kaudestaan seuran A-nuorissa. Hän oli tehoilla 7+12=19 joukkueen eniten maaleja tehnyt puolustaaja sekä tehokkain puolustaja Casimir Jürgensin kanssa. Tammikuussa 2014 Tarkkanen siirtyi lainalle Mestis-joukkue Lempäälän Kisaan, jonka kanssa hänen lainasopimustaan jatkettiin kauden loppuun helmikuussa. Tarkkanen pelasi aiemmin kauden aikana Mestistä kolme ottelua HC Keski-Uudenmaan paidassa.
Alkukauden 2014–2015 Tarkkanen vietti lähinnä lainalla Mestis-joukkue Kiekko-Vantaassa. Hän pelasi HIFK:ssa kauden aikana neljä SM-liiga- ja kolme Mestarien liigan ottelua tehden yhden syöttöpisteen. Tammikuussa 2015 joukkue lainasi Tarkkasen alustavasti viikon mittaisella sopimuksella Kalevan Palloon paikkaamaan loukkaantumisia. Hän teki siellä kuudessa ottelussa kolme syöttöpistettä. Helmikuussa Tarkkanen ja Toni Leinonen siirtyivät loppukaudeksi SM-liigan nousijajoukkue Vaasan Sportiin vaihdossa Matt Generousiin.
Kaudeksi 2015–2016 Tarkkanen siirtyi vuoden mittaisella sopimuksella Mestis-joukkue KeuPa HT:hen. Vuodenvaihteessa hän palasi kuitenkin loppukauden sopimuksella Kiekko-Vantaan riveihin. Tarkkanen siirtyi kaudeksi 2016–2017 Mestikseen perustettuun Espoo Unitediin. Hän voitti kauden päätteeksi Mestis-pronssia.
Tarkkanen palasi kaudeksi 2017–2018 vuoden mittaisella sopimuksella Kiekko-Vantaan riveihin. Hän oli tehoilla 7+24=31 joukkueen toiseksi paras syöttäjä, kolmanneksi paras pistemies ja tehokkain puolustaja. Tarkkanen sijoittui koko Mestiksen puolustajien pistepörssissä toiseksi edellään vain TuTon Kalle Valtola.
Tarkkanen siirtyi kaudeksi 2018–2019 vuoden mittaisella sopimuksella Ranskan Ligue Magnusin Aigles de Niceen. Hän oli tehoilla 5+33=38 joukkueen paras syöttäjä ja kolmanneksi paras pistemies. Tarkkanen jakoi koko liigan puolustajien syöttöpörssin voiton Rouen HE:n Chad Langlais'n kanssa ja hän sijoittui puolustajien pistepörssissä toiseksi hänen jälkeensä. Ranskan Cupissa Tarkkanen oli Nicen paras pistemies ja syöttäjä neljällä syöttöpisteellään. Kaudeksi 2019–2020 hän siirtyi vuoden mittaisella sopimuksella samassa liigassa pelaavan Anglet Hormadin riveihin. Tarkkanen nousi joukkueen varakapteeniksi. Hän oli Angletin tehokkain puolustaja tehoilla 2+13=15. Kauden jälkeen, heinäkuussa 2020 seura ilmoitti, että Tarkkasen sopimusta ei jatketa.